Samstarfssjóður við atvinnulíf um heimsmarkmið Sameinuðu þjóðanna Hefur þitt fyrirtæki áhuga á að leggja sitt af mörkum til að ná heimsmarkmiðum Sameinuðu þjóðanna um sjálfbæra þróun og á sama tíma sækjast eftir nýjum viðskiptatækifærum og aukinni samkeppnishæfni ? Samstarfssjóðurinn skapar ný tækifæri fyrir íslenskt atvinnulíf . Utanríkisráðuneytið auglýsir eftir umsóknum um styrki sem veittir eru úr Samstarfssjóði við atvinnulíf um heimsmarkmið Sameinuðu þjóðanna vegna samstarfsverkefna í þróunarlöndum . Um framlögin Hlutverk sjóðsins er að hvetja til þátttöku og framlags atvinnulífs til þróunarsamvinnu . Markmiðið er að draga úr fátækt og styðja við atvinnusköpun og sjálfbæran vöxt í fátækum ríkjum heims í samræmi við heimsmarkmið Sameinuðu þjóðanna . Sérstök áhersla er að þessu sinni lögð á frumkvöðlastarf , atvinnusköpun kvenna og að verkefnin hafi jákvæð umhverfisáhrif . Að þessu sinni verður líka boðið upp á að sækja um forkönnunarstyrki ( e. prefeasibility ) . Styrkirnir verða 5 talsins og er ætlað að styðja við hugmyndir eða verkefni á frumstigi sem geta leitt af sér stærra þróunarverkefni sbr. „ Fræ “ fyrirtækjastyrki hjá tækniþróunarsjóði Rannís . Helstu skilyrði sem umsækjandi þarf að uppfylla til að teljast styrkhæfur : Fyrirtæki skulu hafa starfað í a.m.k. eitt ár ; staðfesting fyrirtækjaskrár um löglega skráningu fyrirtækis ; ársreikningur staðfestur af löggildum endurskoðanda ; staðfest gögn um að fyrirtæki sé í skilum með opinber gjöld og lífeyrisgreiðslur ; reynsla og kunnátta við framkvæmd sambærilegra verkefna , einkum í þróunarlöndum . Umsækjendur þurfa uppfylla þær kröfur um meðferð og vörslu fjármuna á sviði þróunarsamvinnu sem Ríkisendurskoðun gerir . Styrkfjárhæðir í boði Til úthlutunar að þessu sinni eru allt að 200 m.kr . Forkönnunarstyrkir geta numið allt að 2 milljónum króna og gilda ofangreind ákvæði um styrkhæfa aðila og 50% kostnaðarhlutdeild . Atriði sem þurfa að koma fram í umsókn Vísað er í reglur utanríkisráðuneytisins um úthlutun á styrkjum úr Samstarfssjóði við atvinnulíf um heimsmarkmið Sameinuðu þjóðanna . Um styrkveitingar til samstarfsverkefna atvinnulífs gilda lög um opinber fjármál nr. 123 / 2015 og reglugerð nr. 642 / 2018 um styrkveitingar ráðherra . Matshópur , tímafrestur og áætlaður afgreiðslutími Utanríkisráðherra úthlutar styrkjum að fengnu áliti þriggja manna matshóps sem er skipaður tveimur óháðum sérfræðingum á sviði þróunarsamvinnu og fulltrúa utanríkisráðuneytisins . Umsóknir þurfa að berast fyrir miðnætti 15. október 2019 í netfangið [ email protected ] . Áætlað er að niðurstöður ráðherra liggi fyrir í desember 2019 . Fyrirspurnir um sjóðinn skal senda á netfangið [ email protected ] . Frestur til að senda inn fyrirspurnir er til og með 8. október 2019 . Öllum spurningum verður svarað á þessum vef . Þessi krafa um staðfestan ársreikning af löggildum endurskoðanda tekur mið af kröfum Ríkisendurskoðunar um eftirlit með styrkjum . Spurningin var tekin til umfjöllunar , hins vegar gafst ekki tími til að gera efnislegar breytingar á reglunum fyrir þessa úthlutun en þetta verður tekið til skoðunar . Það er ekki nauðsynlegt fyrir fyrirtæki ( umsækjanda ) að vera með aðild UN Global Compact . Það nægir að fyrirtækið sé með undirritaða , af stjórn , yfirlýsingu um samfélagsábyrgð og ábyrga starfshætti . Það er svo á ábyrgð fyrirtækis að samstarfsaðili starfi samkvæmt yfirlýsingu fyrirtækisins um ábyrga viðskiptahætti . B-hluta stofnanir , óháð því hvort þær eru á fjárlögum , geta ekki sótt um styrki úr sjóðnum . Samkvæmt 4. gr. reglnanna geta eingöngu skráð fyrirtæki sem ekki teljast ríkisaðilar , t.a.m. einstaklingsfyrirtæki , félög og sjálfseignarstofnanir , sótt um styrk í sjóðinn . Það er því tillit tekið til ef umsókn er send inn og einhver fylgiskjöl vantar en gefa verður skýrt til kynna hvaða gögn munu berast seinna .